P6_TA(2004)0076

Ülemaailmne AIDSi päev

Euroopa Parlamendi resolutsioon ülemaailmse AIDSi päeva kohta

Euroopa Parlament,

- võttes arvesse ülemaailmset AIDSi päeva 1. detsembril 2004 ja selle teemat: naised, tütarlapsed ja HIV/AIDS;

- võttes arvesse komisjoni töödokumenti kooskõlastatud ja integreeritud lähenemise kohta võitluseks HIV/AIDSiga Euroopa Liidus ning selle naabruses;

- võttes arvesse 24. veebruaril 2004. aastal vastu võetud Dublini deklaratsiooni partnerluse kohta võitluseks HIV/AIDSiga Euroopas ja Kesk-Aasias;

- võttes arvesse ÜRO 27. juuni 2001. aasta kohustuste deklaratsiooni HIV/AIDSi kohta ja käimasolevat UNAIDSi programmi;

- võttes arvesse 8. septembril 2000. aastal riigi- ja valitsusjuhtide poolt allkirjastatud aastatuhande deklaratsiooni algeesmärki anda HIV/AIDSi levikule 2015. aastaks tagasikäik;

- võttes arvesse oma kodukorra artikli 103 lõiget 4;

A. arvestades, et HIV/AIDSis olevate inimeste koguarv kasvas 2004. aastal kõikides piirkondades, jõudes hinnanguliselt 40 miljoni tasemele; arvestades, et ülemaailmselt nakatumise määr naiste hulgas üha suureneb;

B. arvestades, et 1997. aastal moodustasid naised ja tütarlapsed 41% HIV-positiivsetest, kuid tänaseks päevaks on ülemaailmselt juba ümmarguselt pooled HIV/AIDSi kandjatest naised ja tütarlapsed ning Sahara kõrbest lõunapool asuvates Aafrika riikides on see number 57%; ja arvestades, et senini on HI-viirusesse nakatunud 40 miljonit inimest ja ligikaudu 90% neist on pärit arengumaadest;

C. arvestades HIV/AIDSiga seonduvat soolist ebavõrdsust, peab naistele ja tütarlastele enne nende seksuaalelu algust kättesaadavate vaktsiinide leidmine olema eelarveline ning poliitiline prioriteet; rõhutab, et naised tuleb kaasata kõikidesse vastavatesse kliinilistesse uuringutesse, sealhulgas vaktsiinikatsetesse;

D. arvestades, et uute kindlaks tehtud HI-viiruse juhtude arv Lääne-Euroopas on alates 1995. aastast kahekordistunud ning et suurim uute tuvastatud nakatunute määr on mõnes uues liikmesriigis ja meie idapiiriga külgnevas kolmandas riigis;

E. arvestades, et investeeringute suurendamine tõhusamate terapeutiliste ja ennetavate ravimite uuringuteks ning väljatöötamiseks on olulise tähtsusega, et kindlustada HIV/AIDSi vastaste meetmete pikaajaline edu;

F. arvestades, et olulise tähtsusega on edendada turvaseksi harjumusi ja mikrobitsiide, mida peetakse paljutõotavaks ennetusvahendiks;

G. arvestades, et õigused seksuaal- ja soojätkamistervise valdkonnas on seesmiselt seotud HIV/AIDSi ja teiste vaesusest põhjustatud haiguste vältimisega, ning arvestades, et aastatuhande üldised ja soolist võrdõiguslikkust edendavad, naiste õigusi suurendavad, laste suremust vähendavad, emade tervist parandavad ning eriti HIV/AIDSi vastu võitlemise arengueesmärgid on saavutatavad üksnes siis, kui seksuaal- ja soojätkamistervise küsimused seatakse kesksele kohale aastatuhande arengueesmärkide hulgas;

H. arvestades, et ka äsjased UNAIDi andmed rõhutavad nakkuse suurenenud taset üle kogu ELi, eriti 15-25-aastaste vanuserühmas;

I. arvestades, et ravimitootjad peavad otsima võimalusi hindade alandamiseks, kuna arengumaad ei saa endale lubada tööstusriikides kättesaadavaid viirusevastaseid ravimeid;

J. arvestades, et mõnes riigis neelavad HIV/AIDSiga seonduvad kulud peatselt üle poole tervishoiule eraldatavatest eelarvevahenditest;

K. arvestades, et ebapiisavad meetmed HIV/AIDSi epideemia vastu võivad kaasa tuua enneolematu kriisi, eriti Lõuna-Aafrika riikides, seades ohtu mitte üksnes tervishoiu ja arengu, aga ka riikliku turvalisuse ning poliitilise stabiilsuse mitmes riigis;

L. arvestades, et WTO üldnõukogu võttis vastu erandi TRIPS-lepingu artikli 31(f) kohta, mis lubab WTO liikmetel anda välja kohustuslikke litsentse, et toota ja levitada patenteeritud farmaatsiatooteid, mis on mõeldud eksportimiseks kolmandatesse riikidesse, mille vastava sektori tootmisvõimsused on ebapiisavad või puuduvad, ja mis peaks suurendama odavate ravimite kättesaadavust nendes riikides;

M. arvestades, et TRIPS-eeskirjade jõustumise tõttu 1. jaanuaril 2005 kaotavad paljud arengumaad võimaluse toota geneerilisi ravimeid;

1. kinnitab veel kord iga inimese õigust saada meditsiinilist hooldust ja ravi;

2. tuletab meelde, et kui liikumisele HI-viirusega nakatanute ühe suurema arvu poole ei anta tagasikäiku, pole mingit võimalust saavutada keskset aastatuhande arengueesmärki likvideerida äärmuslik vaesus ja näljahäda 2015. aastaks, vähendades poole võrra inimeste arvu, kes peavad päevas toime tulema vähema kui ühe dollariga ning kannatavad nälja käes;

3. palub tungivalt Euroopa Komisjonil ja liikmesriikidel toetada pikaajaliselt ülemaailmset AIDSi, tuberkuloosi ja malaaria vastu võitlemise fondi vähemalt 1 miljardi euro ulatuses; tuletab meelde G8 ja muu rahvusvahelise üldsuse kohustust pidada kinni üldeesmärgist tagada iga-aastased kulud mahus 7 kuni 10 miljardit eurot;

4. rõhutab, et HIV/AIDSi epideemiatega tõhusaks võitlemiseks vajalikud strateegiad peavad sisaldama igakülgset lähenemist ennetusele, haridusele, hooldusele ja ravile ning peavad hõlmama juba kasutusel olevaid tehnoloogiaid, laiendatud juurdepääsu ravile, vaktsiinide ja mikrobiotsiidide kiireloomulist arendamist;

5. tunneb muret ka nakatunute määra suurenemise pärast ühiskonna mõnes kihis, eriti 15-25-aastaste vanuserühmas, kellel on eelnevalt olemas täielik juurdepääs kogu vajalikule teabele nii ennetuse kui riski vältimise osas;

6. märgib, et rahvusvaheline AIDSi vaktsiinialgatus on pööranud tähelepanu erasektorist pärineva toetuse puudumisele; kutsub seepärast eraannetajaid üles ühinema heategevusliku ja avaliku sektoriga, et arendada vaktsiine eeskätt Aafrikas;

7. kutsub ELi ja liikmesriike järsult suurendama mikrobitsiidide arendamise rahastamist, võttes arvesse tagasihoidlikke hinnanguid, mille kohaselt isegi osalise toimega mikrobitsiidide kasutuselevõtt hoiaks kolme aasta jooksul ära 2,5 miljonit HI-viiruse juhtu ning et tõhus mikrobitsiid võiks vajaliku rahalise toetuse korral olla välja töötatud aastakümne lõpuks;

8. rõhutab, et ligipääs ravimitele, sealhulgas vaktsiinidele ja diagnostikatoodetele, on olulise tähtsusega ning et sellise ravimenetluse kulude langetamine peaks olema üks prioriteete; seepärast kutsub farmaatsiatööstust üles alandama hindu;

9. palub tungivalt Euroopa farmaatsiatööstust eraldada oluline osa oma vahenditest nakkusvastastele ravimitele ja muudele olulistele ravimitele;

10. kutsub komisjoni ja liikmesriike üles suurendama oma panust tõhusamate terapeutiliste ning ennetavate ravimite uuringuteks ja väljatöötamiseks, et kindlustada HIV/AIDSi vastaste meetmete pikaajaline edu; kutsub ELi ja liikmesriike eriti üles kaasama kõik jõud lisarahastamiseks, et lihtsustada ravimitootjatega tõhusat partnerlust vaktsiinide väljatöötamiseks;

11. märgib suure huviga hiljutist avastust, et suhteliselt odav antibiootikum (kotrimoksasool) on peaaegu poole võrra vähendanud AIDSist tingitud suremust Aafrika laste hulgas; märgib, et ehkki see pole ravim HI-viiruse vastu, aitab ta 7-12-dollarilise aastakuluga lapse kohta selgelt kaasa, et vältida teiseseid nakkusi, mis tapavad palju HIV-positiivseid nõrgenenud immuunsusega lapsi; samal ajal maksavad kõige odavamad retroviirustevastased ravimid 300 dollarit;

12. avaldab kahetsust, et paljude varasemate aastate jooksul takistasid liberaliseeritud vaated mõnedes valdkondades, nagu kondoomide kasutamise osas, täieliku ja vajaliku tähelepanu suunamist HIV/AIDSi vastu;

13. kutsub ÜROd ning tema liikmeid üles suurendama järsult seksuaal- ja soojätkamistervise küsimuste nähtavust ning tähtsust aastatuhande arengueesmärkide ülevaatamise käigus järgmisel aastal;

14. kutsub ELi üles jätkama seksuaal- ja soojätkamistervise küsimuste prioriteediks seadmist pereplaneerimisprogrammide rahastamise kaudu ning eelkõige mõjutama seksuaalkäitumist riskide vähendamise strateegiate kaudu, harima noori ja eeskätt tütarlapsi ning noori naisi sugulisel teel levivate haiguste ja HI-viiruse osas ning julgustama lisaks teistele rasedusvastastele vahenditele kondoomi kasutamist ja võitlema kondoomide tõhususe kohta levitatava igasuguse väärinformatsiooniga;

15. kutsub komisjoni üles ergutama arengumaid taastama ja arendama avalikke teenuseid sellistes peamistes valdkondades nagu veevarustus ja kanalisatsioon, tervishoid ja haridus;

16. rõhutab, et HIV/AIDSi ei või käsitleda eraldiseisvana ja et nad käivad sageli käsikäes teiste haigustega, nagu tuberkuloos, C-hepatiit, ning vaimsete häiretega, nagu depressioon, ja et tuleb leida hooldus- ning ravivõtted neile kõigile;

17. nõuab tungivalt, et komisjon looks spetsiifilised õiguslikud vahendid uurimis- ja arengutegevuse edendamiseks hooletussejäetusest ja vaesusest põhjustatud haiguste valdkonnas ning tagaks, et uuringu tulemused vastaksid arengumaade erivajadustele ja annaksid panuse nihkeks rahvatervise olukorra paranemisel;

18. kutsub kõiki kaasatud partnereid üles kiirendama meetmeid uute ravimite ja vaktsiinide registreerimiseks ning tagama, et ka Euroopa vaesemate riikide patsientidel oleks juurdepääs taskukohase hinnaga ravile;

19. avaldab kahetsust AIDSi surijate palliatiivhoolduse puudumise üle ja nõuab tungivalt palliatiivhooldusmeeskondade väljaõpetamist ning toetamist;

20. tervitab komisjoni ettepanekut ühtse raamistiku loomiseks kohustuslike litsentside väljaandmiseks, mis lubaks odavamate ravimite tootmist ja eksportimist neid vajavatele riikidele;

21. rõhutab selle olulisust, et juurdepääsu piiravate või takistavate menetluste tõttu ega kohustuslike litsentside alusel valmistatud farmaatsiatoodete Euroopa Liitu reimportimise pärast ei seataks ohtu eesmärk tagada arengumaade varustamine taskukohaste ravimitega;

22. nõuab tungivalt, et arenenud riigid võtaksid selles valdkonnas vastu TRIPS-lepingu rakendamise erandi, et võimaldada ravimitootjatel jätkata arengumaade varustamist odavate geneeriliste ravimitega;

23. palub tungivalt Euroopa Komisjoni seista nii WTOs kui ka oma kahepoolsetes suhetes vastu USA poolt arengumaadega sõlmitavatesse kahepoolsetesse kokkulepetesse lisatavale punktile, mis kohustab neid riike loobuma Doha deklaratsioonis tunnustatud õigusest kasutada või importida nende riikide elanikkonna rahvatervise jaoks vajalikke esmatarberavimeid; palub tungivalt ELi hoiduda ise samalaadsete sammude astumisest;

24. kutsub ELi üles arendama poliitikat ja programme selles valdkonnas ja palub komisjonil tagada finantsperspektiiviga 2007-2013 kasutatavate vahendite kasv, et suurendada märkimisväärselt toetust HIV/AIDSi vastasesse võitlusse, andes sealjuures mitmeaastase panuse ülemaailmsesse fondi HIV/AIDSi, tuberkuloosi ja malaaria vastu;

25. usub kindlalt, et ELil on täita oluline roll nii oma kui kolmandate riikide kodanike ees üldises võitluses selle haiguse vastu; tervitab selles valdkonnas juba toimivat teadusuuringuprojektide ELi-poolset rahastamist, parimate tavade levitamist, valitsusväliste organisatsioonide kaasamist, eriti selliste, mis tegelevad ohualdiste inimrühmadega, nagu sisserändajad, seksuaaltöötajad jne, silmitsi seisvate probleemidega;

26. tervitab Ühendkuningriigi, Rootsi ja Madalmaade otsust soostuda paljude valitsusväliste organisatsioonide nõudega anda täiendav panus ülemaailmsesse fondi;

27. kutsub ELi liikmesriikide ja eriti Itaalia valitsust üles pidama kinni oma lubadustest eraldada rahalisi vahendeid ülemaailmsele fondile ning tagama kõigi käimasolevate tegevuste jätkumine;

28. kutsub uut komisjoni üles tagama rahastamise jätkumine, et täita USA tagasitõmbumisest põhjustatud "eluspüsimiseks vajalik tühik" UNFPA rahastamises mitte üksnes arenguriikides vaid ka Ida-Euroopas ja Kesk-Aasias;

29. tervitab komisjoni 23. novembril 2004. aastal tehtud avaldust 2005. aasta aprillis esitletava AIDSi vastu võitlemise tegevuskava kohta ja ootab pikisilmi konkreetseid meetmeid;

30. teeb oma presidendile ülesandeks edastada käesolev resolutsioon nõukogule, komisjonile, liikmesriikide valitsustele, AKV-ELi parlamentaarse ühisassamblee kaaspresidentidele, Maailma Tervishoiuorganisatsioonile, Maailma Kaubandusorganisatsioonile ja UNAIDSile.

--------------------------------------------------